પરંતુ ઉન્નતિ તો એના બાપનીએ બાપ નીકળી. કહી દીધું કે સરકારી મેડિકલ કૉલેજમાં જ એડમિશન લઈશ અને એ પણ ઓપન કૅટેગરીમાંથી. ‘તારે શું ચિંતા છે, તારી દીકરીને તો ઓબીસી ક્વોટામાંથી સીટ મળી જશે’ એવું કહેનારાંને ત્યારે ખબર પડી કે એની બંને દીકરીએ તો પોતે ઓબીસી હોવાનું સત્તાવાર કાર્ડ બનાવવાની પણ ના પાડી દીધેલી. કોણ જાણે કાચી ઉંમરના કયા તબક્કે એમણે નક્કી કરી નાખેલું કે જાતિ નહિ પણ મેરિટના આધારે એ જીવનની લડાઈ લડી લેશે. અને દીકરી આવી હિમ્મત બતાવે તો કયા માબાપ પછી પારોઠનાં પગલાં ભરે?